El Consell de les Dones de Carcaixent ja és una realitat
07 de Marzo de 2018

Carcaixent

El Ple de l’Ajuntament de Carcaixent va aprovar per unanimitat la creació del Consell Municipal de les Dones, una entitat que actuarà com a òrgan consultiu i de participació en matèria d’Igualtat. Este dilluns 12, a les 19.00 hores, es presentarà públicament en un acte a la Biblioteca Municipal. La iniciativa de la creació del Consell de Dones va sorgir durant el tancament celebrat el passat 19 de juny a l’Ajuntament per a sol·licitar, al Govern de l’Estat, l’augment de l'assignació pressupostària destinada a Igualtat i en el qual van participar diverses entitats i col·lectius locals.

Com va exposar al ple la regidora de Benestar Social i Igualtat, Teresa Oliver, el Consell de les Dones actuarà com a òrgan de representació, participació i interlocució entre el moviment associatiu de dones i l’administració local per a la presa de decisions sobre les polítiques públiques destinades a la consecució de la igualtat efectiva de dones i homes en l’àmbit local.

Teresa Oliver ha explicat que la intenció és crear un veritable «òrgan de participació amb la finalitat de recollir les inquietuds i necessitats de la ciutadania respecte a la igualtat real entre homes i dones». D’esta manera, l’objectiu és que el Consell de Dones «puga actuar com a òrgan consultiu per complementar i enfortir la tasca pública en totes aquelles matèries que afecten la dona, i aconseguir que l’enfocament de gènere siga un principi de treball transversal en la política municipal», ha afegit la regidora.

Podran formar part del Consell de les Dones, a banda dels representants dels partits polítics que formen part de la corporació, representants de grups polítics que no tinguen representació municipal. També podran ser-ne part representants d'associacions, entitats i organitzacions sindicals i empresarials, entre els principals objectius de les quals estiga la igualtat de gènere, l'eliminació de discriminacions entre homes i dones, la promoció de l’empoderament i participació de les dones, i que estes disposen d'òrgans específics per a esta finalitat. També està contemplat que puguen pertànyer al Consell de les Dones, a títol individual, persones expertes i personalitats de reconeguda vàlua dins de l'àmbit de la igualtat de gènere i dels drets de les dones per a l'assessorament en temes concrets i específics.

El Consell Municipal de les Dones se sumaria a altres consells que depenen de l’Àrea de Benestar Social, com el Consell de Drogodependències i Trastorns Addictius i el Consell d’Acció Social i Salut, creats al llarg de la present legislatura, en paraules de la regidora, per a «assegurar una forma de treball en què tinguen cabuda els sectors interessats i, a partir de la interlocució i del debat directe amb la ciutadania, poder realitzar polítiques municipals efectives que tinguen un benefici directe i real en aquells sectors als quals van dirigides».

Activitats al voltant del 8 de març

Per a commemorar el Dia Internacional de les Dones 2018, es llegirà a les 12 hores un manifest a la Plaça Major a fi de reivindicar la igualtat real i efectiva. A més, estan previstes una sèrie d’activitats paral·leles entre les quals destaquen la producció de teatre «Que flamenca sóc», per al divendres 9 de març, un espectacle de música i dansa que ofereix una fusió singular de folklore valencià i flamenc. El dilluns 12, a les 19.00 hores, en la Biblioteca tindrà lloc la presentació del Consell de les Dones junt amb la projecció del curtmetratge «Campeonas invisibles».